b'\n_START_ARTICLE_\nJacques-Nicolas Lemmens\n_START_PARAGRAPH_\nJacques-Nicolas Lemmens (1823 \xe2\x80\x93 1881) oli belgialainen urkuri, s\xc3\xa4velt\xc3\xa4j\xc3\xa4 ja pedagogi._NEWLINE_Lemmens muistetaan paitsi omista urkuteoksistaan my\xc3\xb6s er\xc3\xa4iden merkitt\xc3\xa4vimmist\xc3\xa4 ranskalaisromanttisen urkukoulukunnan edustajien opettajana: mm. Charles-Marie Widor ja Alexandre Guilmant opiskelivat h\xc3\xa4nen johdollaan Brysselin konservatoriossa. T\xc3\xa4h\xc3\xa4n vaikutti merkitt\xc3\xa4v\xc3\xa4sti urkujenrakentajanero Aristide Cavaill\xc3\xa9-Coll, joka oli yst\xc3\xa4vystynyt Lemmensin kanssa ja l\xc3\xb6yt\xc3\xa4nyt h\xc3\xa4ness\xc3\xa4 merkitt\xc3\xa4v\xc3\xa4n tukijan sinfoniselle urkutyypilleen._NEWLINE_Cavaill\xc3\xa9-Coll olisikin suonut Lemmensin asettuvan pysyv\xc3\xa4sti Ranskaan, mutta kun se ei onnistunut, h\xc3\xa4n l\xc3\xa4hetti "l\xc3\xb6yt\xc3\xa4mi\xc3\xa4\xc3\xa4n" erityislahjakkaita nuoria urkureita t\xc3\xa4m\xc3\xa4n oppiin. T\xc3\xa4t\xc3\xa4 kautta Lemmensia voidaan hyv\xc3\xa4ll\xc3\xa4 syyll\xc3\xa4 pit\xc3\xa4\xc3\xa4 er\xc3\xa4\xc3\xa4n\xc3\xa4 ranskalaisromanttisen urkumusiikin isist\xc3\xa4; lis\xc3\xa4ksi on huomattavaa, ett\xc3\xa4 h\xc3\xa4nen kauttaan katkeamaton opettaja-oppilas -ketju ulottuu Johann Sebastian Bachista Widoriin ja Guilmantiin ja heist\xc3\xa4 edelleen jokseenkin kaikkiin Ranskan merkitt\xc3\xa4viin urkureihin 1800-luvun lopulla ja 1900-luvulla.'